Honde kom tot boer se redding tydens plaasaanvalLeander Dercksen, die Dercksen-egpaar se seun. Foto: Verskaf ŉ 51-jarige melkboer van Noordwes het hom Vrydagaand teen drie gewapende aanvallers verdedig voordat sy honde tot sy redding gekom het. Die boer, Gerrit Dercksen, het Maandag aan Maroela Media gesê hy en ŉ plaaswerker was omstreeks 21:00 in die melkstal van sy plaas in Soutpansdrift naby Brits en nog besig om te melk toe drie gewapende mans hulle daar oorval het. “Een van die mans het ŉ rewolwer by hom gehad en die ander twee koevoete. Ek het geweet hulle sou ons doodgemaak het, gelukkig kon ek my hande op die rewolwer kry en verhoed dat die man op ons skiet,” het Dercksen gesê. Dercksen en die werker het hulle verset. Intussen het die ander twee mans hom en die werker met die koevoete aangerand en oor die kop geslaan. Dercksen het verwoed terugbaklei en geskreeu. Hy het ŉ spul honde van verskillende rasse, waar onder boer- en pitboele, op die plaas wat hul eienaar se hulpkrete gehoor het en blaffend nader gestorm het. “Die honde het hulle laat skrik en hulle het met leë hande op die vlug geslaan en dit het ons tyd gegun om na die huis te hardloop en hulp te ontbied.” Dercksen se vrou, Anet, en seun, Gené (29), was in die huis tydens die aanval en is ongedeerd. Die veiligheidsmaatskappy PPS en plaaslike gemeenskapsforum was binne etlike minute op die toneel en het dadelik die verdagtes se spoor begin volg. Dercksen het wonde aan sy slaap en kop opgedoen. Die werker het ŉ wond aan sy kop opgedoen. Die mans se wonde is op die toneel deur paramedici van Hartbeespoort Emergency Rescue Unit behandel en hulle het nie hospitalisering nodig gehad nie. Dercksen het gesê hy het intussen verneem dat iemand in hegtenis geneem is, maar dit kon nog nie bevestig word nie. Maroela Media het navraag by die polisie gedoen en wag nog vir terugvoer. Dercksen se aanval volg skaars drie jaar nadat sy seun, Leander Dercksen, op die ouderdom van 22 op ŉ landery van ŉ omliggende plaas vermoor is. Maroela Media het destyds berig Leander se Mazda Drifter-bakkie is op 29 Maart 2014 op ŉ plaaspaadjie deur vyf mans gekaap, waarna hy in ŉ landery geskiet en met ŉ skerp voorwerp doodgesteek is. Sy liggaam is in die landery gelaat. Hy was veronderstel om op die plaas te oornag om na ŉ bejaarde egpaar om te sien. ŉ Vriend het die volgende oggend op sy liggaam afgekom. Die polisie het ŉ saak van moord en kaping ondersoek. Sy bakkie is op 3 April opgespoor. Dercksen het gesê twee verdagtes is kort daarna in hegtenis geneem en is intussen verhoor en tot lewenslange tronkstraf gevonnis. Een verdagte is kort ná die kaping tydens ŉ voorval deur ŉ boer van die omgewing doodgeskiet. Die ander twee verdagtes is nooit aangekeer nie.